รัฐบาลไทย-ข่าวทำเนียบรัฐบาล-รมว.ศธ.นำผู้แทนนักเรียนไทยที่เข้าร่วมการแข่งขันคณิต-วิทย์โอลิมปิกระหว่างประเทศ เข้าเยี่ยมคารวะนายกรัฐมนตรี
วันพฤหัสบดีที่ 10 สิงหาคม 2560
รมว.ศธ.นําผู้แทนนักเรียนไทยที่เข้าร่วมการแข่งขันคณิต-วิทย์โอลิมปิกระหว่างประเทศ เข้าเยี่ยมคารวะนายกรัฐมนตรี
กระทรวงศึกษาธิการ โดย สสวท. ได้นําคณะนักเรียนและอาจารย์ผู้ฝึกสอนซึ่งเป็นตัวแทนประเทศไทยที่ได้เดินทางไปเข้าร่วมการแข่งขันวิชาการโอลิมปิกระหว่างประเทศ ประจําปีพุทธศักราช 2560 เข้าเยี่ยมคารวะและรับโอวาทจากนายกรัฐมนตรี
ข่าวสํานักงานรัฐมนตรี424/2560
รมว.ศธ.นําผู้แทนนักเรียนไทยที่เข้าร่วมการแข่งขันคณิต-วิทย์โอลิมปิกระหว่างประเทศ เข้าเยี่ยมคารวะนายกรัฐมนตรี
นพ.ธีระเกียรติ เจริญเศรษฐศิลป์รัฐมนตรีว่าการกระทรวงศึกษาธิการ พร้อมด้วยรองศาสตราจารย์ ดร.ธัชชัย สุมิตร ประธานกรรมการสถาบันส่งเสริมการสอนวิทยาศาสตร์และเทคโนโลยี (สสวท.)และ ดร.พรพรรณ ไวทยางกูร ผู้อํานวยการ สสวท.นําคณะผู้แทนนักเรียนไทยที่เดินทางกลับจากการแข่งขันคณิตศาสตร์ วิทยาศาสตร์โอลิมปิกระหว่างประเทศ ประจําปี พ.ศ.2560 เข้าเยี่ยมคารวะ พล.อ.ประยุทธ์ จันทร์โอชา นายกรัฐมนตรี เมื่อวันพฤหัสบดีที่ 10 สิงหาคม 2560 ณ ห้องสีเขียว ตึกสันติไมตรี ทําเนียบรัฐบาล
นพ.ธีระเกียรติ เจริญเศรษฐศิลป์กล่าวว่า กระทรวงศึกษาธิการ โดย สสวท. ได้นําคณะนักเรียนและอาจารย์ผู้ฝึกสอนซึ่งเป็นตัวแทนประเทศไทยที่ได้เดินทางไปเข้าร่วมการแข่งขันวิชาการโอลิมปิกระหว่างประเทศ ประจําปีพุทธศักราช 2560 เข้าเยี่ยมคารวะและรับโอวาทจากนายกรัฐมนตรี ดังนี้
วิชาคณิตศาสตร์เดินทางไปเข้าร่วมการแข่งขันคณิตศาสตร์โอลิมปิกระหว่างประเทศครั้งที่ 58 ณ นครรีโอ เดอจาเนโร สหพันธ์สาธารณรัฐบราซิล ระหว่างวันที่ 12-23 กรกฎาคม 2560 ผลปรากฏว่านักเรียนไทยได้รับรางวัล 3 เหรียญทอง 2 เหรียญทองแดง 1 เกียรติคุณประกาศ
วิชาคอมพิวเตอร์เดินทางไปเข้าร่วมการแข่งขันคอมพิวเตอร์โอลิมปิกระหว่างประเทศ (IOI 2017) ระหว่างวันที่ 28 กรกฎาคม-4 สิงหาคม 2560 ณ กรุงเตหะราน สาธารณรัฐอิสลามอิหร่าน ผลปรากฏว่านักเรียนไทยได้รับรางวัล 1 เหรียญเงิน 3 เหรียญทองแดง
วิชาเคมีเดินทางไปเข้าร่วมการแข่งขันเคมีโอลิมปิกระหว่างประเทศ ครั้งที่ 49ระหว่างวันที่ 5-15 กรกฎาคม 2560 ณ จังหวัดนครปฐมผลปรากฏว่านักเรียนไทยได้รับรางวัล2เหรียญทอง 2 เหรียญเงิน
วิชาชีววิทยาเดินทางไปเข้าร่วมการแข่งขันชีววิทยาโอลิมปิกระหว่างประเทศ ครั้งที่ 28 ณ เมืองโคเวนทรี สหราชอาณาจักรผลปรากฏว่านักเรียนไทยได้รับรางวัล1 เหรียญเงิน 3 เหรียญทองแดง
วิชาฟิสิกส์เดินทางไปเข้าร่วมการแข่งขันฟิสิกส์โอลิมปิกระหว่างประเทศ ครั้งที่ 48 (IPhO 2017) ณ เมืองยอร์คยาการ์ตาร์ สาธารณรัฐอินโดนีเซียผลปรากฏว่านักเรียนไทยได้รับรางวัล2เหรียญทอง 3 เหรียญเงิน
พล.อ.ประยุทธ์ จันทร์โอชากล่าวว่า เป็นวันที่น่าภาคภูมิใจในความเป็นคนไทยที่ไม่ได้อ่อนด้อยไปกว่าใครในระดับโลกเพียงแต่ต้องกระจายสิ่งเหล่านี้ให้มากยิ่งขึ้น เพราะนักเรียนกลุ่มที่ได้รับรางวัลยังคงเป็นโรงเรียนที่มีชื่อเสียง คือ โรงเรียนเตรียมอุดมศึกษา มหิดลวิทยานุสรณ์ และสวนกุหลาบวิทยาลัย สําหรับนักเรียนที่เข้าร่วมการแข่งขันแต่ไม่ได้รับรางวัล ก็ถือเป็นความภาคภูมิใจที่ได้ผ่านการคัดกรองในระดับประเทศ ซึ่งจะต้องพัฒนาต่อไป จึงขอแสดงความชื่นชมและความยินดีต่อความสําเร็จแก่นักเรียน ครู ผู้บริหาร และทุกฝ่ายที่เกี่ยวข้อง ที่ได้ร่วมกันทํางานด้วยความเหน็ดเหนื่อยมาเป็นระยะเวลานานจนได้รับรางวัลอันทรงเกียรติในครั้งนี้ รวม 7 เหรียญทอง 7 เหรียญเงิน และ 8 เหรียญทองแดง ถือเป็นเกียรติคุณของประเทศด้วย
โอกาสนี้ นายกรัฐมนตรีได้ให้โอวาท โดยสรุปดังนี้
การพัฒนาทรัพยากรมนุษย์ให้สอดคล้องกับการพัฒนาประเทศ สิ่งสําคัญของการพัฒนาประเทศ คือ การพัฒนาทรัพยากรมนุษย์ โดยเฉพาะความต้องการในระดับตลาดแรงงาน ซึ่งขณะนี้กระทรวงแรงงานได้รวบรวมข้อมูลมาแล้วว่าในอนาคตประเทศต้องการคนประเภทใดบ้าง กระทรวงศึกษาธิการจึงได้นําข้อมูลเหล่านี้ไปวางแผนการผลิตและพัฒนาผู้เรียนให้สอดคล้องกับความต้องการในการพัฒนาประเทศในสาขาต่าง ๆ เช่นSTEMอาชีวศึกษา นักเทคนิคสาขาต่าง ๆ เพื่อให้จบแล้วมีงานทํา มีเกียรติ ช่วยนําพาประเทศชาติขับเคลื่อนไปข้างหน้าตามยุทธศาสตร์ชาติ ระยะ 20 ปี ที่จะก้าวไปสู่ความมั่นคง มั่งคั่ง ยั่งยืน ต่อไป
จิตอาสาสมเด็จพระเจ้าอยู่หัวมหาวชิราลงกรณ บดินทรเทพยวรางกูร ได้ทรงรับสั่งในเรื่องจิตอาสามาแล้วหลายครั้ง โดยนายกรัฐมนตรีได้ยกตัวอย่างว่าหากเด็กเก่ง ๆ ในเรื่องเหล่านี้ที่มีจํานวนประมาณ 600 คน หากมารวมกลุ่มและสรุปข้อมูลว่าประสบการณ์ในการที่จะทําให้เด็กแต่ละคนได้รับรางวัลเป็นอย่างไร ทําได้อย่างไร แล้วนํามาร้อยเรียงเป็นวิธีการ จากนั้นกระทรวงศึกษาธิการสรุปออกมาเป็นแนวทางแก่เด็กหรือหน่วยงานอื่น ๆ ได้นําไปปฏิบัติ ก็ถือเป็นตัวอย่างที่ดีในการสร้างจิตอาสาคนดีสู่สังคม โดยขอให้กระทรวงศึกษาธิการขับเคลื่อนในเรื่องนี้ เพื่อต้องการให้นักเรียนทุกคนได้ไขว่คว้าหาความรู้ในสิ่งที่ตัวเองมีความชํานาญ ไม่ว่าจะเรียนสาขาใดก็ตาม เช่น คณิตศาสตร์ วิทยาศาสตร์ เคมีSTEMสายอาชีวศึกษา ฯลฯ และขอให้กระทรวงศึกษาธิการประกาศเลยว่า คนเหล่านี้เป็น"จิตอาสาเพื่อการปฏิรูปของประเทศ"หรือหากสํารวจแล้วพบว่าใครที่ยังไม่มีงานทําหรือยังไม่ดีอย่างไร ก็ขึ้นบัญชีไว้ สามารถรองรับไปทํางานในพื้นที่EECเป็นต้น
การสร้างผู้เรียนให้เป็นคนเก่งและคนดีได้หารือกับ รมว.ศึกษาธิการไปแล้วว่า ในการศึกษาเราต้องสร้างทั้งคนดีและคนเก่ง คนดี คือ คนที่มีคุณธรรมจริยธรรม เผื่อแผ่ แบ่งปัน มีจิตสาธารณะ คิดถึงคนอื่นก่อนคิดถึงตัวเอง ฯลฯสําหรับการจัดการศึกษา เห็นว่าวันนี้การศึกษาไม่ได้ล้มเหลว เพียงแต่กระทรวงศึกษาธิการต้องผลิตกําลังคนให้ตรงกับความต้องการของประเทศ และคนเหล่านี้ต้องร่วมมือกันทํางานให้ได้ ส่วนใหญ่เรามักจะเน้นความรู้ทางด้านวิชาการเป็นหลัก แต่อาจไม่ได้สอนเพิ่มเติมทางด้านทํางานร่วมกัน จึงต้องปลูกฝังในเรื่องการประนีประนอมในการทํางานสิ่งดี ๆ ด้วยกัน ไม่เชื่อมั่นตนเองมากเกินไปจนไม่ฟังใคร
การใช้Social Mediaอย่างสร้างสรรค์ เนื่องจากในปัจจุบันมีระบบเทคโนโลยีสารสนเทศและการสื่อสารที่ทุกคนสามารถเข้าถึงได้ง่าย ทุกคนสามารถเขียนโต้ตอบกันได้ แต่หากเกินกรอบวินัยและศีลธรรมอันดีของสังคมก็จะมีปัญหาตามมา จึงฝากให้ช่วยปลูกฝังสิ่งเหล่านี้เพิ่มเติมไปด้วย นอกจากการเรียนภาควิชาการ
วิธีการทํางานต้องเป็นไปแบบละมุนละม่อม ทํางานในลักษณะบูรณาการ ไม่ว่าจะเป็นแผนงาน แผนเงิน แผนคน ที่จะต้องไปพร้อมกัน ตัวอย่างเช่น เรื่องน้ําหรือการวิจัยและพัฒนา ซึ่งตนเองได้ให้หน่วยงานที่รับผิดชอบมาอยู่ภายใต้สํานักนายกรัฐมนตรี เพื่อต้องการขับเคลื่อนในเรื่องเหล่านี้ให้อยู่ในกล่องเดียวกัน ที่จะต้องไม่แยกกันทํางาน
นายกรัฐมนตรี กล่าวฝากด้วยว่า ในการเรียนหนังสือขอให้ตั้งเป้าประสงค์หรือเป้าหมายส่วนตัวว่าอยากเป็นอะไร มีหลักคิดพื้นฐานที่ถูกต้องเพื่อจะได้ไม่เกิดการทะเลาะเบาะแว้งกัน ไม่ละเมิดกฎหมายหรือสิทธิผู้อื่น ช่วยกันรักษาสิ่งแวดล้อม ใช้ศักยภาพตัวเองให้เต็มที่ ในขณะเดียวกันก็ต้องมีจิตสาธารณะในการช่วยเหลือผู้อื่นให้ดีด้วย การศึกษาต้องวางระบบการศึกษาให้มีมาตรฐานเดียวกันหรือใกล้เคียงกัน ครูและนักเรียนต้องเรียนรู้ไปด้วยกัน โดยครูก็ต้องเป็นนักเรียนด้วย และนําเทคโนโลยีมาใช้ให้เกิดประโยชน์ร่วมกันทั้งต่อเด็กและครู หรือครูอาจตั้งหัวข้อต่าง ๆ มาสนทนาหรือถกแถลงร่วมกันกับนักเรียน
ทั้งนี้ ให้ทุกคนระลึกอยู่เสมอว่า "ไม่ควรถามว่าประเทศให้อะไรแก่เรา แต่ควรถามว่าเราควรจะให้อะไรแก่ประเทศชาติ" เพราะประเทศไทยเป็นของคนไทยทุกคน ทุกคนจึงควรมีส่วนร่วมกันในการทําประโยชน์ให้แก่ประเทศชาติ เพื่อให้ประเทศไทยเป็นประเทศที่ได้รับการยอมรับในระดับประชาคมโลก ที่สําคัญต้องปลูกฝังให้นักเรียนเป็นคนเก่งและคนดี มีคุณธรรมจริยธรรมที่ยั่งยืน ภายใต้ร่มพระบารมีของสมเด็จพระเจ้าอยู่หัวมหาวชิราลงกรณ บดินทรเทพยวรางกูร และพระบรมวงศานุวงศ์ทุกพระองค์ที่ทรงทําประโยชน์ให้แก่ประเทศชาติอย่างมากมาย
หลังจากกล่าวให้โอวาทแล้ว นายกรัฐมนตรีได้มอบของที่ระลึกแก่เยาวชนทุกคน พร้อมถ่ายภาพร่วมกัน และมอบหมายให้ นพ.ธีระเกียรติ เจริญเศรษฐศิลป์ นํานักเรียน ครู และผู้บริหาร ไปเยี่ยมชมสถานที่สําคัญ ภายในตึกไทยคู่ฟ้า ทําเนียบรัฐบาล คือ ห้องสีเขียว ห้องสีม่วง ห้องโดมม่วง ห้องสีงาช้าง และห้องจัดเลี้ยงทําเนียบรัฐบาล
บัลลังก์ โรหิตเสถียร:สรุป/รายงาน
ยุทธพงศ์ เลือกกลั่นดี:ถ่ายภาพ